Okresná prokuratúra Bratislava V 
Prokofievova 4, 851 01 Bratislava 5

Sp. zn. : 2 Pv 357/14/1105	Bratislava V, 28.8.2014
EEČ : 2-12-305-2014

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava V
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: živnostník
obvinený XXXXX si neplnil svoju zákonnú vyživovaciu povinnosť od mesiaca november 2013 do mesiaca apríl 2014 vrátane voči svojmu maloletému synovi XXXXX, nar. XXXXX, ktorú je povinný si plniť na základe ustanovenia z ustanovenia § 62  a nasledujúce Zákona o rodine č. 36/2005 Z. z. a ktorá mu bola deklarovaná rozsudkom Okresného súdu v Bratislave IV č.k. XXXXX zo dňa 14.03.2008, ktorý nadobudol právoplatnosť dňa 18.04.2008, ktorým mu bolo uložené prispievať na výživu svojho maloletého syna XXXXX výživné vo výške 99,58,- Eur mesačne, vždy do 15. dňa toho ktorého mesiaca vopred k rukám matky maloletého XXXXX, nar. XXXXX, trvale bytom XXXXX, XXXXX, prechodne bytom XXXXX, XXXXX, čím mu za sledované obdobie vznikol dlh na výživnom v celkovej výške 597,48,- Eur, 

lebo zanikla trestnosť činu

Odôvodnenie:
	Poverený príslušník PZ v Bratislave V, Odboru poriadkovej polície, Obvodného oddelenia PZ Petržalka - XXXXX XXXXX uznesením pod sp.zn. ORP-XXXXX dňa 11.06.2014 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy  podľa § 207 ods. 1Trestného zákona na skutkovom základe uvedenom v citovanom uznesení. Predmetné uznesenie bolo obvinenému doručené dňa 25.06.2014.

Dňa 07.08.2014 predložil poverený príslušník PZ tunajšej prokuratúre návrh na zastavenie trestného stíhania obvineného XXXXX XXXXX. 

	Preskúmaním na vec sa vzťahujúceho spisového materiálu som zistila, že návrh povereného príslušníka PZ na zastavenie trestného stíhania je opodstatnený.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

V zmysle § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Z predloženého spisového materiálu vyplýva, že obvinený bol povinný uhradiť na výživnom za stíhané obdobie od novembra 2013 vrátane do apríla 2014 vrátane dlžnú sumu vo výške 597,48,- Eur. Dňa 14.07.2014 bola opätovne vypočutá k veci poškodená XXXXX, do dňa výsluchu jej bývalý manžel - obvinený XXXXX vyplatil všetky peniaze na výživné, na ktoré podávala trestné oznámenie. O zaplatení zameškaného výživného predložila zároveň vytlačený výpis z účtu z internetbankingu. Zároveň uviedla, že počas neplatenia výživného obvineným sa do stavu hmotnej núdze s maloletým synom nedostali, o syna sa riadne starala. Na záver uviedla, že nakoľko jej bývalý manžel vyplatil celú dlžnú sumu na výživnom, pre ktorú podávala trestné oznámenie, na jeho ďalšom trestnom stíhaní ďalej netrvá.

	S poukazom na vyššie uvedené skutočnosti som toho názoru, že v danom prípade boli splnené podmienky ustanovenia § 86 písm. a) Trestného zákona o účinnej ľútosti a preto som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať v lehote 3 dní odo dňa jeho doručenia na tunajšej prokuratúre. Sťažnosť má  odkladný účinok. Týmto uznesením nie sú dotknuté žiadne občiansko-právne nároky na náhradu škody.

JUDr. Zdenka Demeterová
prokurátorka